Geir Hønneland

Geir Hønneland (født 1966) er en norsk statsviter og tidligere generalsekretær i demokrati- og menneskerettighets­organisasjonen Den norske Helsingforskomité.

 Bakgrunn og utdannelse 
Hønneland er født i Harstad og oppvokst i Mandal. Han har Forsvarets russiskkurs, og er PhD (dr.polit.) i statsvitenskap fra Universitetet i Oslo og har også en LL.M.-grad i havrett fra UiT Norges arktiske universitet.

 Karriere 
Han ble tildelt professorkompetanse i 2004 og har vært professor II ved flere norske universiteter og gjesteforsker ved flere utenlandske akademiske institusjoner. 

Som forsker jobbet Hønneland i en årrekke med spørsmål knyttet til internasjonal havforvaltning, russisk politikk og norsk-russiske relasjoner. Han var rangert som den mest publiserte forskeren i norsk instituttsektor, og innenfor norsk samfunnsvitenskap generelt, i perioden 2012-2016. Han var direktør ved Fridtjof Nansens Institutt (FNI) på Polhøgda 2015–2019, hvor han også arbeidet som forsker, forskningsleder og assisterende direktør. 

Fra 2018 var Hønneland styreleder i Norsk faglitterær forfatter- og oversetterforening (NFFO), og han har også hatt andre verv i norsk bokbransje. Videre har han sittet i ulike programstyrer og ledet strategiutvalg i Norges Forskningsråd. 

Fra januar 2021 til våren 2022 var Hønneland generalsekretær i Helsingforskomiteen.

 Forfatterskap 
Han står bak en lang rekke vitenskapelige publikasjoner, og flere av hans bøker har blitt utgitt i nye utgaver og oversatt, blant annet til kinesisk og russisk. Blant bøkene hans finner vi Borderland Russians: Identity, Narrative and International Relations (Palgrave, 2010), Russia and the Arctic: Identity, Environment, and Foreign Policy (Bloomsbury, 2016) og International Politics in the Arctic (Bloomsbury, 2017).

 Referanser 

 Eksterne lenker 
 Presentasjon på nettsidene til Fridtjof Nansens Institutt

Kategori:Norske statsvitere
Kategori:Personer tilknyttet Fridtjof Nansens Institutt
Kategori:Personer fra Harstad kommune
Kategori:Personer fra Mandal kommune